ועדת העבודה, הרווחה והבריאות, כנסת 18, פרוטוקול מספר 490, 2011-06-13 11:00

חיים כץ: בוקר טוב.

חיים כץ: יום שני, י"א בסיוון, 13 ביוני 2011, ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק המועצה הארצית למזון ולביטחון תזונתי, התשע"א-2011, של חברת הכנסת רוחמה אברהם-בלילא ועוד רשימה גדולה של חברי כנסת שלא כולם נמצאים כאן.

חיים כץ: כל הכבוד.

חיים כץ: יפה מאוד.

חיים כץ: אנחנו אכן באים לדון בהצעת החוק הזאת כהכנה לקריאה שנייה ושלישית והמתכונת תהיה כלהלן.

חיים כץ: אנחנו נתחיל בהקראת החוק ונעבור סעיף-סעיף.

חיים כץ: אם מישהו מתנגד לסעיף כלשהו, יאמר שהוא מתנגד.

חיים כץ: לא צריך להסביר דבר.

חיים כץ: כל סעיף שיש לו מתנגדים, אנחנו נדלג עליו ולא מעניין אותי מדוע מתנגדים לו.

חיים כץ: אני רוצה לראות למה אנחנו מסכימים ולמה אין התנגדויות.

חיים כץ: אחר כך נחזור לכל סעיף לו התנגדו ונראה היכן אנחנו מקבלים את ההתנגדות והיכן לא מקבלים אותה.

חיים כץ: כאמור, נעבור להקראת החוק.

אייל לב ארי: הצעת חוק המועצה הארצית לביטחון תזונתי, התשע"א-2011 1.

אייל לב ארי: מטרה מטרתו של חוק זה לקדם את הביטחון התזונתי לגבי תושבי ישראל, ברוח כבוד האדם ועקרונות השוויון, הצדק וההגינות, ולשם כך להקים את המועצה הארצית לביטחון תזונתי שתייעץ לשר בנושא זה.

חיים כץ: יש למישהו התנגדות לסעיף 1?

רבקה לויפר: לאוצר.

חיים כץ: לאוצר יש התנגדות.

רוחמה אברהם-בלילא: מה ההתנגדות?

חיים כץ: לא, לא מעניין.

אייל לב ארי: 2.

אייל לב ארי: הגדרות בחוק זה – "ביטחון תזונתי" – האפשרות לצרוך באופן סדיר מזון הכולל את כל רכיבי התזונה הנדרשים להתפתחות תקינה ולבריאות האדם.

חיים כץ: להגדרה הזאת יש למישהו התנגדות?

חיים כץ: אין התנגדות.

אייל לב ארי: "המועצה" – המועצה הארצית לביטחון תזונתי שהוקמה לפי סעיף 4.

חיים כץ: למישהו יש התנגדות להגדרה?

חיים כץ: אין התנגדות.

אייל לב ארי: "תושב" – מי שהוא תושב לעניין חוק הביטוח הלאומי (נוסח משולב), התשנ"ה-1995, לרבות תושב ישראל באזור כהגדרתו בסעיף 378 לחוק האמור.

חיים כץ: להגדרה הזאת יש למישהו התנגדות?

חיים כץ: אין.

אייל לב ארי: "השר" – שר הרווחה והשירותים החברתיים.

חיים כץ: יש למישהו התנגדות?

חיים כץ: לאוצר יש התנגדות.

רוחמה אברהם-בלילא: האוצר רוצה שזה יהיה ראש הממשלה.

חיים כץ: נלך לקראת זה.

רוחמה אברהם-בלילא: ניתן את זה לראש הממשלה.

אייל לב ארי: 3.

אייל לב ארי: גיבוש מדיניות בתחום הביטחון התזונתי השר יהיה אחראי לגיבוש המדיניות בתחום הביטחון התזונתי לגבי תושבי ישראל ויביאה לאישור הממשלה.

רבקה לויפר: לנו יש התנגדות.

רבקה לויפר: זאת נגזרת של סעיף 2.

אייל לב ארי: 4.

אייל לב ארי: הקמת המועצה מוקמת בזה המועצה הארצית לביטחון תזונתי.

חיים כץ: יש התנגדות?

חיים כץ: אין התנגדות.

אייל לב ארי: 5.

אייל לב ארי: מינוי המועצה והרכבה (א) השר ימנה את חברי המועצה.

אייל לב ארי: (ב) המועצה תהיה בת 13 חברים, וזה הרכבה:

חיים כץ: קודם כל, 13 חברים, זה בסדר?

חיים כץ: זה בסדר.

אייל לב ארי: (1) אדם שיש לו מומחיות וידע בתחומי רווחה וחברה שאינו עובד המדינה, והוא יהיה יושב ראש המועצה.

חיים כץ: זה בסדר?

חיים כץ: בסדר.

אייל לב ארי: (2) שני נציגים מבין עובדי משרד הרווחה והשירותים החברתיים.

חיים כץ: אם אין תגובה, זה בסדר.

אייל לב ארי: (3) נציג לפי המלצת שר האוצר מבין עובדי משרדו.

אייל לב ארי: (4) נציג לפי המלצת שר החינוך, מבין עובדי משרדו.

אייל לב ארי: (5) שני נציגים לפי המלצת שר הבריאות מבין עובדי משרדו, שהם דיאטן ומהנדס מזון.

אייל לב ארי: (6) נציג לפי המלצת שר החקלאות ופ0יתוח הכפר מבין עובדי משרדו.

אייל לב ארי: (7) נציג לפי המלצת השר לאזרחים ותיקים מבין עובדי משרדו.

אייל לב ארי: (8) נציג המרכז השלטון המקומי.

אייל לב ארי: (9) נציג מקרב ארגונים העוסקים בקידום הביטחון הסוציאלי.

אייל לב ארי: (10) נציג האקדמיה בעל מומחיות בתחום מדיניות הרווחה, בהתייעצות עם המועצה להשכלה גבוהה כמשמעותה בחוק המועצה להשכלה גבוהה, התשי"ח-1958.

אייל לב ארי: (11) כלכלן בעל ניסיון בתחום הביטחון התזונתי.

חיים כץ: את מתנגדת?

אירית פורז: לא.

אירית פורז: רק רציתי לקבל הבהרה אם אפשר לגבי סעיף 9, דוגמה לארגון כזה.

חיים כץ: אמר מישהו עמותת ידיד למשל.

אברהם מיכאלי: נמסר לי שהממשלה כבר עשתה מכרז.

אברהם מיכאלי: השאלה אם ארגון כמו הג'וינט לא צריך להיות שותף, אם הממשלה כבר עשתה את המכרז.

אברהם מיכאלי: אנחנו כאן מקימים ועדה של אנשים שעוסקים בזה.

רוחמה אברהם-בלילא: למה הג'וינט?

רוחמה אברהם-בלילא: יש כאן נציג מקרב ארגונים העוסקים בקידום הביטחון הסוציאלי.

רוחמה אברהם-בלילא: זה יכול להיות הגוינט, זה יכול להיות ידיד.

חיים כץ: הממשלה יכולה להגיש הצעת חוק.

רוחמה אברהם-בלילא: אבל זה מכרז.

חיים כץ: זאת הצעת חוק שלך, הצעת חוק פרטית.

חיים כץ: הממשלה, אם היא רוצה להגיש הצעת חוק, היא יכולה להגיש הצעת חוק בקריאה ראשונה ולבקש איחוד.

חיים כץ: אתה הגשת הצעת חוק ואני מגבה אותך.

חיים כץ: זאת הצעת חוק שלך ולא שלי.

אברהם מיכאלי: אנחנו ממילא לא מגדירים כאן מי זה הנציג.

אברהם מיכאלי: הנציג צריך להתמנות בהסכמת השר.

חיים כץ: ממשיכים בהקראה.

אייל לב ארי: (ג) השר ימנה מבין חברי המועצה ממלא מקום ליושב ראש המועצה.

אייל לב ארי: (ד) בהרכב המועצה יינתן ביטוי הולם לייצוגם של בני שני המינים.

אייל לב ארי: (ה) לא ימונה ולא יכהן אדם כחבר המועצה אם מתקיים בו אחד מאלה: (1) הוא הורשע בפסק דין סופי בשל עבירה שמפאת מהותה, חומרתה או נסיבותיה הוא אינו ראוי לשמש חבר המועצה.

אייל לב ארי: (2) הוא עלול להימצא באופן תדיר, במישרין או בעקיפין, במצב של ניגוד עניינים בין תפקידו כחבר המועצה לבין עניין אישי שלו או בין תפקידו כאמור לבין תפקיד אחר שלו.

אייל לב ארי: (ו) הודעה על מינוי המועצה, על הרכבה ועל כל שינוי בהרכבה תפורסם ברשומות.

אייל לב ארי: 6.

אייל לב ארי: תפקידי המועצה המועצה תייעץ לשר בעניינים אלה: (1) תכנון מדיניות בתחום הביטחון התזונתי, ובכלל זה תכניות להבטחת ביטחון תזונתי לאוכלוסייה בטווח הקצר ובטווח הארוך.

רבקה לויפר: יש לנו הסתייגות מסעיפים (1) ו-(2).

חיים כץ: בסדר.

חיים כץ: אל תקרא את סעיף (2).

אייל לב ארי: (3) בחינת מודלים להשגת ביטחון תזונתי בקרב האוכלוסייה ועריכת מחקרים הנדרשים לשם כך.

אייל לב ארי: 7.

אייל לב ארי: תקופת כהונה חבר המועצה יתמנה לתקופה של שלוש שנים וניתן להאריך את תקופת כהונתו בשנתיים נוספות.

אייל לב ארי: חבר המועצה שהסתיימה תקופת כהונתו לא יתמנה שוב לחבר במועצה אלא לאחר שחלפו ארבע שנים מתום תקופת כהונתו.

אייל לב ארי: 8.

אייל לב ארי: פקיעת כהונה חבר המועצה יחדל לכהן לפני תום תקופת כהונתו באחת מאלה: (1) התפטר במסירת מכתב התפטרות לשר.

אייל לב ארי: (2) חדל להיות אזרח ישראלי או תושב ישראל.

רוחמה אברהם-בלילא: כמדומני אזרח ישראלי או תושב ישראל נמחק מהסעיף הראשון.

רוחמה אברהם-בלילא: מן הראוי שגם כאן זה יהיה.

חיים כץ: צודקת.

אייל לב ארי: (2א) חדל להיות עובד המשרד הממשלתי או הגוף שאותו הוא מייצג במועצה.

אייל לב ארי: (4) התקיים בו האמור בפסקאות (1) או (2) של סעיף 5(ה).

רוחמה אברהם-בלילא: למה נמחק סעיף (3)?

אייל לב ארי: כיוון שזה ייכנס בתוך העברה מכהונה.

אייל לב ארי: זה ייכנס בהמשך.

אייל לב ארי: 9.

אייל לב ארי: השעיה מכהונה הוגש כתב אישום נגד חבר המועצה בשל עבירה שמפאת מהותה, חומרתה או נסיבותיה הוא אינו ראוי לכהן כחבר המועצה, רשאי השר להשעותו מכהונתו עד לסיום ההליך בעניינו.

אייל לב ארי: 10.

אייל לב ארי: העברה מכהונה השר רשאי להעביר את חבר המועצה מכהונתו לפני תום תקופת כהונתו בשל אחד מאלה: (1) נבצר ממנו דרך קבע למלא את תפקידו.

אייל לב ארי: (2) נעדר משלוש ישיבות רצופות או מארבע ישיבות בתוך שנה אחת של המועצה ולא הייתה סיבה סבירה להיעדרו.

אייל לב ארי: 11.

אייל לב ארי: תוקף פעולות קיום המועצה, סמכויותיה ותוקף החלטותיה ופעולותיה לא ייפגעו מחמת שנתפנה מקומו של חבר בה, או מחמת ליקוי במינויו או בהמשך כהונתו ובלבד שרוב חברי המועצה מכהנים כדין.

אייל לב ארי: 12.

אייל לב ארי: ניגוד עניינים (א) חבר המועצה שעלול להימצא, במישרין או בעקיפין, במצב של ניגוד עניינים בין תפקידו כחבר המועצה לבין עניין אישי שלו או תפקיד אחר שלו, יימנע מהשתתפות בדיון או מהצבעה בישיבת המועצה.

אייל לב ארי: חבר המועצה לא יטפל במסגרת תפקידו במועצה בנושא כאמור גם מחוץ לישיבות המועצה.

אייל לב ארי: בסעיף זה – "עניין אישי" – לרבות עניין אישי של קרובו או עניין של גוף שחבר המועצה או קרובו מנהלים או עובדים אחראים בו, או עניין של גוף שיש להם חלק בהון המניות שלו, בזכות לקבל רווחים, בזכות למנות מנהל או בזכות ההצבעה.

אייל לב ארי: "קרוב" – בן זוג, הורה, ילד, אח או אדם אחר הסמוך על שולחנו של חבר המועצה, וכן צאצא או בן זוג של כל אחד מהם, וכן שותף, מעביד או עובד של חבר המועצה.

אייל לב ארי: (ב) התברר לחבר המועצה כי הנושא שיידון במועצה עלול לגרום לו להימצא במצב של ניגוד עניינים כאמור בסעיף קטן (א), יודיע על כך ליושב ראש המועצה, ימסור לו את כל המידע הנוגע לעניין, ויימנע מטיפול כאמור בסעיף קטן (א).

אייל לב ארי: היה חבר המועצה האמור יושב ראש המועצה – ימסור את המידע ואתה הודעה כאמור לשר.

אייל לב ארי: 13.

אייל לב ארי: דיווח שנתי (א) המועצה תגיש לשר ולוועדת העבודה הרווחה והבריאות של הכנסת דין וחשבון על ביצוע תפקידיה, שייכללו בו גם המלצותיה.

אייל לב ארי: דין וחשבון לפי סעיף קטן זה יוגש אחת לשנה.

אייל לב ארי: (ב) המועצה תקיים דיון בדין וחשבון השנתי לאחר הגשתו כאמור בסעיף קטן (א).

אייל לב ארי: הממשלה תקיים דיון בדין וחשבון השנתי במסגרת דיוניה בתקציב השנתי ותתייעץ עם המועצה לגבי התקציבים הקשורים לתחומי פעולתה.

אייל לב ארי: 14.

אייל לב ארי: איסוף מידע ושמירת סודיות (א) בסעיף זה - "חוק חופש המידע" – חוק חופש המידע, התשנ"ח-1998.

אייל לב ארי: "מידע" – כהגדרתו בסעיף 2 לחוק חופש המידע.

אייל לב ארי: "רשות ציבורית" – הממשלה ומשרדי הממשלה, לרבות יחידותיהם ויחידות הסמך שלהם, רשות מקומית ותאגיד שהוקם בחוק.

אייל לב ארי: (ב) לשם ביצוע תפקידיה לפי חוק זה, רשאית המועצה לדרוש מרשות ציבורית מידע בעניין הנוגע לביטחון תזונתי.

אייל לב ארי: הרשות הציבורית תמסור את המידע למועצה לפי דרישתה, ואולם רשות ציבורית לא תעביר (1) מידע כאמור בסעיף 9(א)(1), (2) או (4) לחוק חופש המידע, והיא רשאית שלא להעביר מידע כאמור בסעיף 9(ב) לחוק האמור או במקרה המנוי בסעיף 8(1) לחוק חופש המידע.

אייל לב ארי: (2) נתונים המהווים מידע כהגדרתו בסעיף 7 לחוק הגנת הפרטיות, התשמ"א-1981, או ידיעה על ענייניו הפרטיים של אדם אף שאינה בגדר מידע כאמור.

אייל לב ארי: (ג) על העברת מידע מרשות ציבורית למועצה לפי סעיף זה, יחול סעיף 11 לחוק חופש המידע, בשינויים המחויבים.

אייל לב ארי: (ה) שר המשפטים, בהתייעצות עם השר, יקבע הוראות בדבר אופן דרישת המידע וכן בדבר אופן העברתו ולוח הזמנים להעברתו למועצה.

אייל לב ארי: 15.

אייל לב ארי: סדרי עבודת המועצה (א1) יושב ראש המועצה ינהל את ישיבותיה.

אייל לב ארי: הוא יזמן את ישיבות המועצה ויקבע את מועדן, מקומן וסדר יומן.

אייל לב ארי: (ב) המועצה תקיים דיונים פעם בחודשיים לפחות.

אייל לב ארי: (ב1) המועצה תקבע לעצמה את דרכי עבודתה ונהליה, ככל שאלה לא נקבעו בהוראות לפי חוק זה.

אייל לב ארי: (ג) המניין החוקי בישיבות המועצה הוא רוב חבריה, ובהם יושב ראש המועצה או ממלא מקומו.

אייל לב ארי: (ד) החלטות המועצה יתקבלו ברוב קולות המשתתפים בהצבעה.

קריאה: תתקבלנה.

קריאה: לא יתקבלו.

אברהם מיכאלי: אל תדאגי.

אברהם מיכאלי: הנסחים ינסחו את זה.

אייל לב ארי: 16.

אייל לב ארי: הקמת ועדות משנה המועצה רשאית למנות ועדות מבין חבריה לתקופה שתקבע, לקבוע יושב ראש לוועדה, להעביר לוועדה מתפקידיה ולאצול לה מסמכויותיה, וכן רשאית היא להיעזר במומחים שלא מבין חבריה.

אייל לב ארי: 17.

אייל לב ארי: החזר הוצאות (א) חבר המועצה אינו זכאי לקבל גמול בעבור השתתפות בישיבות המועצה או ועדותיה, אך יהיה זכאי להחזר הוצאות שהוציא לצורך השתתפות בישיבות המועצה או ועדותיה, לפי הוראות סעיף קטן (ב).

אייל לב ארי: (ב) השר ושר האוצר יקבעו כללים ותנאים שלפיהם ישולם החזר הוצאות לחבר המועצה בהתאם להוראות סעיף קטן (א) ואת שיעורו.

אייל לב ארי: 18.

אייל לב ארי: שירותים למועצה משרד הרווחה והשירותים החברתיים ייתן למועצה את השירותים הנדרשים לצורך פעילותה ולמימוש תפקידיה לפי חוק זה.

אייל לב ארי: 19.

אייל לב ארי: שמירת דינים חוק זה בא להוסיף על הוראות כל דין ולא לגרוע מהן.

אייל לב ארי: 20.

אייל לב ארי: ביצוע ותקנות השר ממונה על ביצוע חוק זה, והוא רשאי, באישור ועדת העבודה הרווחה והבריאות של הכנסת, להתקין תקנות בכל הנוגע לביצועו.

אייל לב ארי: 21.

אייל לב ארי: תיקון חוק בתי משפט לעניינים מינהליים בחוק בתי משפט לעניינים מינהליים, התש"ס-2000, בתוספת הראשונה, אחרי פרט 41 יבוא: "42.

אייל לב ארי: החלטה של רשות לפי חוק המועצה הארצית לביטחון תזונתי, התשע"א-2011, למעט החלטות לפי סעיף 3 לחוק האמור, ובין היתר החלטות הממשלה לפי אותו סעיף".

אייל לב ארי: 22.

אייל לב ארי: תחילה תחילתו של חוק זה _______________ מיום פרסומו.

חיים כץ: אנחנו נצביע על כל הסעיפים עליהם לא הייתה כאן התנגדות.

חיים כץ: עכשיו אנחנו מבודדים את הסעיפים להם הייתה התנגדות.

חיים כץ: זאת אומרת, אנחנו מצביעים על כל הסעיפים להוציא הסעיפים להם הייתה התנגדות.

חיים כץ: תגיד על איזה סעיפים אנחנו לא מצביעים.

אייל לב ארי: לא מצביעים כרגע על סעיף 1.

אייל לב ארי: בסעיף 2 לא מצביעים על הגדרת השר.

אייל לב ארי: על סעיף 3 לא מצביעים.

אייל לב ארי: לא מצביעים על סעיף 6.

אברהם מיכאלי: על 6(1) ו-(2) בלבד.

אייל לב ארי: נכון.

אייל לב ארי: על סעיף 6(1) ו-(2) לא מצביעים.

אייל לב ארי: על סעיף 6(3) כן מצביעים.

חיים כץ: אנחנו עוברים להצעה על כל הסעיפים שהתקבלו כאן על דעת כל הנוכחים.

חיים כץ: ה צ ב ע ה הסעיפים אושרו פה אחד חברת הכנסת רוחמה אברהם מצביעה במקום אריה ביבי, חבר הוועדה.

חיים כץ: כל חברי הכנסת שנמצאים בחדר, תמכו בהצעה ולכן הוועדה רואה את הסעיפים האלה כראויים לעלות למליאה לקריאה שנייה ושלישית.

חיים כץ: עכשיו נחזור לסעיפים בהם היו התנגדויות.

אייל לב ארי: סעיף 1, סעיף המטרה.

חיים כץ: מה התנגדות האוצר?

רבקה לויפר: כפי שנקבע בוועדת השרים, הוחלט על ידי הממשלה לבטל את סעיף המטרה.

חיים כץ: למה?

רבקה לויפר: מכיוון שהיו חילוקי דעות והשקפות בנוגע למטרת המועצה.

חיים כץ: מה לדעתכם מטרות המועצה?

חיים כץ: מקימים גוף כדי שיהיה גוף?

חיים כץ: את מייצגת את משרד האוצר ואנחנו בוועדה רוצים להבין, אם אנחנו מחוקקים, איזה מטרות יש לחקיקה.

חיים כץ: לשם מה אנחנו מחוקקים?

רבקה לויפר: אני אסביר.

רבקה לויפר: משרד האוצר התנגד מראשית תהליך החקיקה להקמת המועצה והסיבה להתנגדותנו היא כי בשלבים הראשונים בהם דובר על החוק, דובר על איזשהו מנגנון שמשרד הרווחה בעצם יחלק מזון.

רבקה לויפר: ניסוחי ההחלטה כמו שהיו בתחילה, הלכו לכיוון של חלוקת מזון.

חיים כץ: לא חשוב מה היה בהתחלה.

חיים כץ: אני רוצה שתסבירי לי למה אתם מתנגדים להגדרה של המטרה.

חיים כץ: כמה עולה לנו ההגדרה של המטרה?

רבקה לויפר: ההגדרה, לקדם את הביטחון התזונתי של תושבי ישראל, ניתנת לפרשנות.

רבקה לויפר: יש כאלה שיבינו שבאמת מדובר על מועצה שתבחן ותתכנן מדיניות כמו שנכתב כאן אחר כך, ויש כאלו שיבינו את סעיפי הצעת החוק הזאת כאילו הם הולכים לכיוון של חלוקת מזון.

חיים כץ: למה?

חיים כץ: איך הם יכולים להבין שהולכים לכיוון של חלוקת מזון?

רבקה לויפר: הסעיף הזה ביחד עם פירוט הסעיפים בסעיף 6 מדברים על זה.

רבקה לויפר: לדוגמה, ביטחון תזונתי בישראל היום לא מתייחס רק למשרד הרווחה אלא יש היום ביטחון תזונתי במשרד החינוך, מפעל ההזנה, יש ביטחון תזונתי ב ויש ביטחון תזונתי במשרד התעשייה.

חיים כץ: ראית בסעיף 6 את הכותרת?

רבקה לויפר: אני אגיע לזה.

חיים כץ: אבל ראית את הכותרת?

רבקה לויפר: נכון.

חיים כץ: הוועדה תייעץ.

חיים כץ: הוועדה לא תחלק מזון אלא תייעץ לשר.

חיים כץ: אנחנו סומכים על דעתו של השר.

רבקה לויפר: בדיוק, ולכן מה שאני אומרת זה ששילוב של שר הרווחה שממונה בעצם על ביטוח לאומי ועל טיפול באוכלוסייה מסוימת ושילוב של מטרה לקדם ביטחון תזונתי ביחד עם תוכניות להבטחת ביטחון תזונתי לאוכלוסייה, בטווח הקצר ובטווח הארוך, שוב מוביל אותנו.

חיים כץ: אנחנו לא מקבלים את דעתך.

חיים כץ: אתם תוכלו להסתייג.

חיים כץ: אני לא מבין מאיפה אתם שואבים את מה שאתם שואבים.

רבקה לויפר: אני אנסה שוב להסביר.

חיים כץ: בבקשה.

חיים כץ: תנסי שוב.

רבקה לויפר: גם באקדמיה יש דיונים בנושא ביטחון תזונתי.

רבקה לויפר: היום יש מערך של קצבאות, יש מערך של פיקוח וטיפול באוכלוסיות שונות.

חיים כץ: איזו הגדרה את מציעה במקום ההגדרה הזאת?

רבקה לויפר: אני חושבת שלא צריך את סעיף המטרה וסעיף 6 צריך להיות עם הכותרת שלו, שהוועדה היא מייעצת, ובסעיף קטן (3) היא בוחנת מודלים ואפשר להוסיף שם גם תכנון מדיניות.

רבקה לויפר: אני חושבת שזה באמת מייצג את המטרה של הצעת החוק.

חיים כץ: אני חושב שאת טועה.

רבקה לויפר: ברגע שמכניסים משהו שהוא מאוד ביצועי כמו אכיפה, כמו תוכניות ספציפיות, פיקוח ובקרה, זאת לא ועדה שחושבת אלא זאת ועדה שממש מבצעת.

רבקה לויפר: לכן בעיניי יש כאן בעיה.

רבקה לויפר: השילוב של שר הרווחה עם הסעיפים האלה ועם סעיף המטרה, מביא את זה לראייה בעייתית.

חיים כץ: שר הרווחה הוא מהפלשתינאים?

קריאה: זה לא שייך לאוצר.

חיים כץ: מה הבעיה של שר הרווחה?

רבקה לויפר: זה מוביל לכיוון.

חיים כץ: שאולי תהיה רווחה במדינה?

חיים כץ: אני רוצה להבין.

חיים כץ: זה עלול לגרום לכך שמישהו יקבל פרוסת לחם?

רבקה לויפר: כן.

חיים כץ: שאולי הוא לא יהיה רעב?

רבקה לויפר: במקום מערך הרווחה שקיים היום, נעבור למערך רווחה של חלוקת תלושי מזון ואנחנו חושבים שהוא לא מתאים למדינת רווחה.

חיים כץ: אנחנו לא מקבלים את ההערה שלך.

חיים כץ: אנחנו נצביע על סעיף 1.

חיים כץ: את תוכלי להסתייג.

חיים כץ: אתם תוכלו להסתייג במליאה.

חיים כץ: ה צ ב ע ה סעיף 1 – אושר פה אחד שוב, רוחמה אברהם מצביעה במקום אריה ביבי.

רבקה לויפר: לי יש הסתייגות.

חיים כץ: בסדר.

חיים כץ: יש לך הסתייגות.

חיים כץ: את רוצה להעלות את ההסתייגות שלך?

רבקה לויפר: להקריא אותה?

חיים כץ: כן.

רבקה לויפר: סעיף 1 לתיקון יבוטל.

חיים כץ: אנחנו מצביעים על ההסתייגות.

חיים כץ: ה צ ב ע ה ההסתייגות לא התקבלה אנחנו נצביע שוב על הסעיף.

חיים כץ: ה צ ב ע ה סעיף 1 – אושר אנחנו עוברים לסעיף 2, הגדרת "השר".

רבקה לויפר: צריך להיות הממשלה.

רבקה לויפר: הוועדה צריכה לייעץ לממשלה.

רבקה לויפר: אנחנו חושבים שלא צריך להיות מוגדר מי השר ושהמועצה צריכה לייעץ לממשלה ובכללה השרים השונים.

חיים כץ: למי זה בממשלה?

רבקה לויפר: השרים השונים שרלוונטיים.

חיים כץ: מי אלה השרים הרלוונטיים?

רבקה לויפר: המועצה יכולה להחליט אבל יש רווחה, יש בריאות, יש משרד התעשייה.

חיים כץ: אז היא החליטה.

רוחמה אברהם-בלילא: שר הרווחה ממנה.

רבקה לויפר: המועצה לא התכנסה.

חיים כץ: חבר כנסת, כשהוא בא לכנסת, הוא בא לחוקק חוקים.

חיים כץ: חשוב שתדעו באוצר שחבר הכנסת בחקיקה מנסה לעזור לציבור האזרחים במדינת ישראל והוא לא עובד באוצר.

חיים כץ: הוא גם לא עובד אצל הפקידים.

חיים כץ: הוא נבחר על מנת לחוקק חוקים, אם הוא לא שר.

חיים כץ: המחוקק, אותו חבר כנסת, חושב שמי שנוגע לוועדה הזאת לא יפנה לכל השרים.

חיים כץ: הוא לוקח ברצינות את העבודה שלו והוא אומר שאיש הקשר שלו לממשלה יהיה שר הרווחה.

חיים כץ: את רוצה שר אחר?

חיים כץ: אתם במשרד האוצר רוצים שר אחר?

חיים כץ: תגידי.

חיים כץ: אנחנו לא עובדים בחלל אלא אנחנו רוצים כתובת.

חיים כץ: אנחנו רוצים שיהיה אדם אליו תפנה הועדה ולא משהו שהוא לא קיים.

חיים כץ: לא כל שר.

חיים כץ: מגדירים שר.

חיים כץ: את רוצה שר המדע?

חיים כץ: את רוצה שר הדתות?

רבקה לויפר: אני חושבת שהמועצה יכולה להחליט לאיזה שר היא פונה.

חיים כץ: המועצה לא יכולה להחליט.

חיים כץ: המחוקק מחליט עבור המועצה לגבי תפקידיה, מה היא עושה, למי היא פונה, מי איש הקשר לממשלה וכולי.

אדוה היימן: אני חושבת שביטחון תזונתי קשור בקשר הכי הדוק שאפשר לבריאות של האדם וזה גם נמצא בתוך ההגדרה כאן.

אדוה היימן: אני חושבת שזה צריך להיות שר הבריאות יחד עם שר הרווחה.

אדוה היימן: זה לא מספיק שר הרווחה כי שר הרווחה לא בהכרח תמיד חושב דווקא על הבריאות אלא יש לו את האג'נדה שלו.

אדוה היימן: שר הבריאות חייב להיות שם.

חיים כץ: הבנו.

חיים כץ: אם יהיה שר הבריאות, זה יפתור לך את הבעיה של חלוקת המזון ורווחה?

חיים כץ: לכם, כמציעים, מפריע לכם שזה יהיה שר הבריאות במקום שר הרווחה?

רוחמה אברהם-בלילא: בטח.

רוחמה אברהם-בלילא: שר הרווחה.

אדוה היימן: גם וגם.

אדוה היימן: לא אמרתי במקום שר הרווחה אלא גם וגם.

רוחמה אברהם-בלילא: יש מועצה ובמועצה יש 13 חברים ובתוכם יש נציגים למשרדים השונים והם מייצגים את השרים השונים.

חנה נויברגר: משרד הרווחה והשירותים החברתיים מתנגד לכל שינוי.

חנה נויברגר: אנחנו חושבים ששר הרווחה והשירותים החברתיים הוא זה שצריך להיות ממונה על החוק הזה.

חיים כץ: מצוין.

שי סומך: אני ממשרד המשפטים.

חיים כץ: אתה רוצה את שר המשפטים.

שי סומך: לא.

שי סומך: ממש לא.

שי סומך: אני מזכיר מה שאמרתי בדיון הקודם.

שי סומך: ועדת שרים לענייני חקיקה קבעה שסעיף 3, עניינו קרונות יסוד, ישונה ויתוקן בתיאום ובהסכמה עם משרד המשפטים ומשרד הרווחה והשירותים החברתיים.

שי סומך: סעיף 3 כמו שהוא מנוסח בנוסח שלפני

שי סומך: כם מתואם עם משרד הרווחה ומשרד המשפטים והוא בעצם מייצג את עמדת ועדת השרים.

אברהם מיכאלי: מה זה קשור להגדרת השר?

רוחמה אברהם-בלילא: זה קשור להגדרה של השר שמביא את זה לאישור הממשלה.

אברהם מיכאלי: אתה אומר כתוצאה מכך שזה שר הרווחה.

שי סומך: כן.

שי סומך: אי אפשר לנתק את סעיף 2 מסעיף 3.

חיים כץ: אתה אומר שהאוצר פועל נגד החלטת ועדת שרים?

חיים כץ: זה בעצם מה שאמרת בעברית.

חיים כץ: האוצר פועל נגד החלטת ועדת השרים.

חיים כץ: אם אמרת, מכוח מה האוצר מתנגד להחלטת ועדת השרים?

חיים כץ: תסבירי לי.

רבקה לויפר: אנחנו לא מתנגדים להחלטת ועדת השרים.

חיים כץ: אז אתה לוקח את הדברים שלך בחזרה?

שי סומך: זאת הפרשנות שלי לגבי החלטת ועדת השרים ואמרתי את זה גם בדיון הקודם.

אברהם מיכאלי: אני עכשיו כועס ועד עכשיו לא כעסתי.

אברהם מיכאלי: אתם באים לכאן עם כמה דעות ממשלה?

שי סומך: יש החלטה של ועדת שרים.

אברהם מיכאלי: לא נהוג בוועדות שהממשלה מדברת בכמה קולות.

אברהם מיכאלי: אצלנו הממשלה מדברת בקול אחד.

אברהם מיכאלי: אתה כנציג משרד המשפטים, בשם ועדת השרים, יכול לומר לנו מה סוכם שם?

שי סומך: כן.

שי סומך: הקראתי מה סוכם שם.

שי סומך: לדעתי הנוסח של סעיף 3 תואם את החלטת ועדת השרים.

חיים כץ: החלטת ועדת השרים ביחס לסעיף 3 אומרת מה?

שי סומך: סעיף 3, עניינו עקרונות יסוד, ישונה ויתוקן בתיאום ובהסכמה עם משרד המשפטים ומשרד הרווחה והשירותים החברתיים, וכך נעשה.

רבקה לויפר: החלטת ועדת השרים מבקשת לתאם את כל ההחלטה עם האוצר והיא מדברת בסעיף 3 שהוגש לממשלה, על עקרונות היסוד.

חיים כץ: אנחנו הולכים לסעיף 3 וסוגרים אותו וכנראה האוצר לא יסתייג מהחלטת ועדת שרים לענייני חקיקה, או אולי כן.

רבקה לויפר: לא.

רבקה לויפר: האוצר הולך עם ועדת השרים לענייני חקיקה.

חיים כץ: תוכלי להסתייג.

חיים כץ: לפני שאנחנו מצביעים על סעיף 3, בהתאם להחלטת ועדת שרים לענייני חקיקה, מה ההסתייגות שלכם?

חיים כץ: תקריאי את ההסתייגות שלך לסעיף 3.

רבקה לויפר: בסעיף 3 לתיקון, במקום מה שנכתב יבוא:

רבקה לויפר: גיבוש מדיניות בתחום ביטחון תזונתי לגבי תושבי ישראל ייעשה על ידי הממשלה.

חיים כץ: מה זה ייעשה?

חיים כץ: לא יבוא לאישור?

רבקה לויפר: יבוא לאישור או ייעשה.

חיים כץ: אנחנו מצביעים על ההסתייגות.

חיים כץ: ה צ ב ע ה ההסתייגות לא התקבלה כל חברי הכנסת הנוכחים הצביעו נגד ההסתייגות וההסתייגות לא התקבלה.

חיים כץ: אנחנו מצביעים על אישור סעיף 3, לפי החלטת ועדת שרים לענייני חקיקה.

חיים כץ: ה צ ב ע ה סעיף 3 – אושר פה אחד צר לי שהאוצר לא מתייחס לוועדת שרים לענייני חקיקה.

רבקה לויפר: אני מבקשת להבהיר שהאוצר פועל לפי החלטת ועדת שרים.

רבקה לויפר: זה נתון לפרשנות.

חיים כץ: אנחנו חוזרים לסעיף 2.

חיים כץ: אנחנו שואלים את המחוקקים האם הם מסכימים שיהיה גם שר הבריאות.

רוחמה אברהם-בלילא: אני חושבת שצריך להשאיר את זה אך ורק לשר הרווחה והשירותים החברתיים.

רוחמה אברהם-בלילא: הוא הממונה על הוועדה, הוא ממנה את הוועדה.

רוחמה אברהם-בלילא: אם אנחנו נכניס לכאן את שר הבריאות, שר הבריאות ושר הרווחה יתחילו לריב ביניהם מי ממנה את החברים.

חיים כץ: למה יריבו?

חיים כץ: הם לא בקדימה.

רוחמה אברהם-בלילא: נכון, אתה צודק.

רוחמה אברהם-בלילא: אני מציעה להשאיר את זה כפי שזה מנוסח עתה.

חיים כץ: אנחנו עוזבים את זה בשלב זה ועוברים להסתייגות הבאה.

אייל לב ארי: סעיף 6, תפקידי המועצה.

חיים כץ: סעיף 6.

אייל לב ארי: לגבי פסקאות (1) ו-(2).

חיים כץ: שוב אנחנו פונים לאוצר.

חיים כץ: הכותרת של סעיף 6 היא: המועצה תייעץ לשר בעניינים אלה.

חיים כץ: תייעץ.

חיים כץ: לא תחלק מזון.

חיים כץ: המועצה תייעץ.

אייל לב ארי: (1) תכנון מדיניות בתחום הביטחון התזונתי, ובכלל זה תכניות להבטחת ביטחון תזונתי לאוכלוסייה בטווח הקצר ובטווח הארוך.

חיים כץ: במה זה לא טוב?

חיים כץ: היא תייעץ.

חיים כץ: תרצה הממשלה, תעשה עם זה מה שהיא רוצה.

חיים כץ: למה זה לא טוב?

רבקה לויפר: יש כאן סתירה בין זה שאוספים מועצה ומבקשים ממנה לחשוב ולתכנן, וגם כותבים לה מה לתכנן.

חיים כץ: ניהלת פעם צוות של אנשים?

רבקה לויפר: כן.

חיים כץ: אם את עושה עבודת הכנה למשהו, ואני רוצה שיעשו לי עבודה לצביעת צבע הבקבוק, והם אכן עושים עבודה ובאים ומייעצים.

חיים כץ: אם אני רוצה, אני מקבל, ואם אני לא רוצה, אני לא מקבל.

חיים כץ: אני יכול לומר לצוות שהעבודה שנעשתה היא לא טובה ושיעשו משהו אחר.

רבקה לויפר: בדיוק מהסיבות האלה אני חושבת שמספיק סעיף 3 ואפשר להוסיף בו תכנון מדיניות בתחום התזונה.

רבקה לויפר: אם המועצה היא ועדה מייעצת, לא צריך להכניס סעיפים ביצועיים בתוך סעיף 6.

חיים כץ: כדי שהמועצה לא תחשוב חלילה שהיא ועדה מחליטה או מועצה מחליטה, כתבנו מייעצת.

רבקה לויפר: וביקשתם לייעץ בנושאים ביצועיים.

חיים כץ: נכון.

חיים כץ: שלא תייעץ לי על השפעת ההפצצה האטומית על גידול התולעים בארץ.

חיים כץ: אני רוצה שהיא תייעץ בנושא מזון ולא תייעץ באסטרטגיה נגד סוריה.

אברהם מיכאלי: זה עבר בוועדת שרים ואושר שם.

רבקה לויפר: לא.

רבקה לויפר: כאן חבריי יסכימו אתי.

חיים כץ: חבר הכנסת אברהם מיכאלי, קח דוגמה מחברתנו חברת הכנסת רוחמה אברהם שהיא רגועה ושלווה.

אברהם מיכאלי: זה מבזה את הממשלה שכך מתנהלים משרדי ממשלה בנושא שכבר עבר ועדת שרים.

אברהם מיכאלי: אני חושב שכך הממשלה לא צריכה להתנהל בוועדות הכנסת.

רבקה לויפר: על סעיף 3 הייתה מחלוקת בתוך הממשלה ואפשר לפרש פרשנות שונה את החלטת ועדת השרים.

רבקה לויפר: לגבי סעיף 1 ולגבי סעיף 6, גם חבריי ממשרד המשפטים וממשרד הרווחה יסכימו אתי.

חיים כץ: על סעיף 1 כבר הצבענו ואת הסתייגת.

חיים כץ: תוכלי להסתייג במליאה.

חיים כץ: השר יוכל לעלות ולדבר ולעשות מה שהוא רוצה.

רבקה לויפר: גם הסעיף הזה.

חיים כץ: תגיד לי אתה מה תפקיד הוועדה.

רוחמה אברהם-בלילא: אל תסביר את משרד האוצר.

רוחמה אברהם-בלילא: תסביר את משרד המשפטים.

שי סומך: הנוסח שלפני

שי סומך: כם מקובל על משרד הרווחה ועל משרד המשפטים אבל ההתנגדות של האוצר היא עדיין לגיטימית.

שי סומך: האוצר כאן לא פועל בניגוד להחלטת ועדת השרים.

חיים כץ: אבל הוא מתנגד והנוסח מקובל עליכם.

שי סומך: לנו אין התנגדות.

שי סומך: אין לנו מניעה שהוא יתקבל.

אדוה היימן: אני רוצה לנסות להאיר את הבעיה.

אדוה היימן: אם אתה כותב בסעיף ראשון שהמטרה היא לקדם, לקדם זה משהו ביצועי שנדרשים לו תקציבים.

אדוה היימן: אחרי כן אתה כותב לייעץ, כך שיש פה איזושהי סתירה פנימית בעייתית ואולי זה מקור הבעיה.

אדוה היימן: אולי צריך לכן לשנות את המילה לקדם בסעיף 1 ולומר לייעץ.

חיים כץ: זה יפתור לך באוצר את הבעיה?

חיים כץ: אלה שני דברים שונים.

רוחמה אברהם-בלילא: אלה שני דברים שונים לחלוטין.

רבקה לויפר: הכיוון הוא אותו כיוון.

חיים כץ: מאחר שהנוסח מקובל גם על משרד המשפטים וגם על משרד הרווחה, אנחנו ניתן לך את האפשרות להסתייג ואת יכולה להסתייג.

חיים כץ: תעלי את ההסתייגויות שלך לסעיף 6(1) ולסעיף 6(2).

רבקה לויפר: בסעיף 6 לתיקון, יבוטל סעיף קטן (1) וסעיף קטן (2).

חיים כץ: אנחנו מצביעים על ההסתייגות.

חיים כץ: ה צ ב ע ה ההסתייגות לא התקבלה גם אתה מצביע?

חיים כץ: אתה מצביע במקום חברת הכנסת שלי יחימוביץ?

חיים כץ: אתה יכול.

חיים כץ: ראיתי שהרמת את היד.

גאלב מג'אדלה: לא הרמתי את היד.

חיים כץ: אנחנו מצביעים על הסעיף.

חיים כץ: ה צ ב ע ה אושר אם אתה רוצה, אתה יכול להצביע במקום חברת הכנסת שלי יחימוביץ.

חיים כץ: יש הסתייגות של האוצר על הצעת החוק.

גאלב מג'אדלה: אני אומר לך רק דבר אחד.

גאלב מג'אדלה: אני לא נוהג לעשות את זה וגם לא דיברתי אתה.

גאלב מג'אדלה: אם הייתה מבקשת ממני, הייתי בא ברצון אבל לא ביקשה ממני ואני לא דיברתי אתה.

חיים כץ: אנחנו מצביעים על הסתייגות משרד האוצר לסעיף 6(1) ו-(2).

חיים כץ: ה צ ב ע ה ההסתייגות לא התקבלה שלושה חברי כנסת מתוך ארבעה התנגדו להסתייגות ולכן ההסתייגות לא התקבלה.

חיים כץ: אנחנו מצביעים על אישור סעיף 6(1) ו-(2) כהצעת הוועדה ובהסכמת משרד המשפטים ומשרד הרווחה והשירותים החברתיים.

חיים כץ: ה צ ב ע ה סעיף 6(1) ו-(2) – אושר

אברהם מיכאלי: זה גם בהסכמת ועדת השרים לענייני חקיקה.

חיים כץ: יש לנו עוד הסתייגויות?

אברהם מיכאלי: הגדרת השר.

אייל לב ארי: צריך להגדיר את מועד התחילה.

חיים כץ: מועד התחילה.

חיים כץ: משרד המשפטים, משרד האוצר ומשרד הרווחה, כמה זמן אתם רוצים?

אברהם מיכאלי: חודש זה מספיק.

חיים כץ: לא, בחודש הם לא יספיקו.

חנה נויברגר: חצי שנה.

רוחמה אברהם-בלילא: שלושה חודשים, זה סביר.

חנה נויברגר: אני לא יודעת.

חנה נויברגר: אני יכולה להתייעץ ולחזור?

חנה נויברגר: אני רוצה להתייעץ.

אברהם מיכאלי: בסך הכול מדובר בהקמת ועדה.

רוחמה אברהם-בלילא: השר רוצה את זה נכון לאתמול והוא מוכן נכון לאתמול.

רוחמה אברהם-בלילא: עצם העובדה שאנחנו נותנים לזה שלושה חודשים, זה גם זמן רב.

חנה נויברגר: אני אתייעץ, אחזור ואומר לכם.

חיים כץ: אדוני נציג משרד המשפטים, מה התקבל בוועדת שרים לגבי השר?

שי סומך: לגבי השר.

שי סומך: הפרשנות שלי.

חיים כץ: אתם משרד המשפטים.

חיים כץ: הפרשנות שלכם תמיד מקובלת עלינו.

שי סומך: סעיף 3 ישונה ויתוקן בתיאום ובהסכמה עם משרד המשפטים ומשרד הרווחה והשירותים החברתיים.

שי סומך: לדעתי אי אפשר לקרוא את סעיף 3 בלי הגדרה של השר.

שי סומך: לכן לדעתי הנוסח כפי שמופיע לפניכם הוא בהתאם להחלטת ועדת השרים.

חיים כץ: זה צריך להיות שר הרווחה והשירותים החברתיים.

שי סומך: כן.

חיים כץ: האם האוצר רוצה להסתייג?

רבקה לויפר: מדובר על עקרונות היסוד.

רבקה לויפר: בסוף הפרוטוקול של ועדת השרים נכתב שהכל יתואם עם האוצר.

רבקה לויפר: לכן אנחנו חושבים שהזכות להסתייג שמורה.

חיים כץ: תסתייגי.

רבקה לויפר: הסתייגתי.

חיים כץ: אנחנו מצביעים על ההסתייגות.

חיים כץ: ה צ ב ע ה ההסתייגות לא התקבלה יישאר רק שר הרווחה והשירותים החברתיים.

חיים כץ: אנחנו מצביעים על הסעיף.

חיים כץ: ה צ ב ע ה הסעיף אושר אנחנו מחכים לתחולה.

אברהם מיכאלי: הנציגה יצאה לטלפן.

חיים כץ: בסדר.

חיים כץ: יש לנו סבלנות.

רוחמה אברהם-בלילא: שר הרווחה מעוניין בחוק הזה כבר מזמן.

חנה נויברגר: ביקשו חצי שנה.

חיים כץ: בסדר.

אדוה היימן: חבל.

אדוה היימן: זה די מביך שזה לוקח חצי שנה להקים ועדה.

רוחמה אברהם-בלילא: אם השר מבקש, יש לו את השיקולים שלו.

איתן כבל: היא הלכה עם החוק כל כך הרבה שנים וכברת דרך ארוכה.

חיים כץ: לא אצלי.

איתן כבל: לא אצלך.

חיים כץ: בסדר.

חיים כץ: משרד הרווחה מבקש חצי שנה - שישה חודשים אך לא יותר מ-180 ימים – להפעיל את תחילתו של חוק זה מיום פרסומו ואנחנו נקבל את בקשת משרד הרווחה.

חיים כץ: אנחנו מצביעים על סעיף התחולה.

חיים כץ: ה צ ב ע ה סעיף התחולה – אושר פה אחד כל חברי הכנסת שהשתתפו בדיון והם שלושה במספר תמכו בהצעת החוק.

קריאה: מה זה אומר?

קריאה: שזה לא מעניין?

חיים כץ: כנסת ישראל בנויה מהרבה מאוד ועדות והן עובדות בו זמנית.

חיים כץ: יכול להיות שהנושא מעניין מאוד, אבל בן אדם לא מסוגל לשבת גם פה וגם פה וגם פה.

איתן כבל: לא צריך להתנצל.

איתן כבל: יש כאן הסכמה.

חיים כץ: זה אומר שהציבור שבא לכנסת לא מבין איך הכנסת עובדת גם אם הוא יושב בוועדות כמה וכמה פעמים.

אברהם מיכאלי: תעביר את רשימת הוועדות שיושבות במקביל בשעה הזאת.

חיים כץ: זה מה שזה אומר, אם לא ידעת מה זה אומר.

חיים כץ: מילא שאלה שלא באים, אבל גם אלה שבאים לא מבינים איך הכנסת עובדת.

חיים כץ: ועדת העבודה והרווחה אישרה את הצעת חוק המועצה הארצית לביטחון תזונתי, התשע"א-2011 של חברת הכנסת רוחמה אברהם בלילא ורשימה גדולה של חברי כנסת כהכנה לקריאה שנייה ושלישית.

חיים כץ: למרות שיש הסתייגויות, אני מקווה שבמליאה הצעת החוק הזאת תעבור ובעוד 180ימים מאז היא תעבור והיא תפורסם, יקימו את המועצה.

חיים כץ: אני מקווה שזה יעזור לציבור האזרחים במדינת ישראל.

חיים כץ: תודה רבה לרוחמה אברהם ולחברי הכנסת המחוקקים שהביאו את הצעת החוק לוועדה.

רוחמה אברהם-בלילא: אני רוצה להודות לך יושב ראש הוועדה על לקיחת החוק ברצינות, ועל ההבנה שבדחיפות החוק הזה בקרב החברה הישראלית.

רוחמה אברהם-בלילא: אני מודה לך על לוחות הזמנים המקוצרים שראית לנכון לקדם את החוק הזה.

רוחמה אברהם-בלילא: מי ייתן ובאמת נעלה את זה במליאה ונעביר את זה למרות כל ההסתייגויות ששמענו כאן.

אברהם מיכאלי: אני מצטרף לברכות.

רוחמה אברהם-בלילא: תודה לכל הצוות שעמל ועשה רבות למען קידום הצעת החוק.

רוחמה אברהם-בלילא: תודה לכולם.

רוחמה אברהם-בלילא: תודה לעמותת ידיד.

חיים כץ: יכול להיות שיהיו שינויי נוסח בכתיבת החוק על ידי משרד המשפטים והוועדה מסמיכה את היועצים המשפטיים לנסח את הצעת החוק ברוח הדברים שהתקבלו כאן.

חיים כץ: תודה.

חיים כץ: הישיבה נעולה.